Agonija Milwaukee Bucksa (22/7/03) - 2003-07-21
Nakon Garyja Paytona i Sama Cassella, te glavnog upravitelja Ernieja Grunfielda, klub napušta i trener George Karl
Agonija Milwaukee Bucksa se nastavlja, jer, nakon nekoliko ključnih igrača, sada odlazi i trener George Karl. U upravi kluba nisu htjeli reći radi li se o otkazu ili je Karl dao ostavku, ali je sigurno – on odlazi! Da podsjetimo, usred prošle sezone u Seattle je poslan Ray Allen u zamjenu za Garyja Paytona. No, Payton prelazi u Los Angeles Lakerse. Par dana ranije, Sam Cassell je prodan Minnesoti, a klub je napustio i glavni upravitelj Ernie Grunfield koji se skrasio u Washington Wizardsima. U medjuvremenu, vlasnik Bucksa, senator Herb Kohl, umalo nije prodao klub Michaelu Jordanu, ali je od prodaje odustao u posljednji tren. I evo sada odlazi i George Karl, kojem je preostala još jedna godina u ugovoru, ali pošto odlazi ranije bit će mu isplaćeno sedam milijuna dolara. Riječ je o rekordnom iznosu za trenera u bilo kojem profesionalnom sportu. U svim ovim klupskim turbulencijama unutar Milwaukee Bucksa ime Tonija Kukoča nije nijednom spomenuto. Analitičari smatraju da George Karl, koji je jedan od najboljih trenera u NBA, jednostavno ne želi trenirati uveliko oslabljenu momčad, a novi upravitelj Larry Harris želi osloboditi “platne kvote” što mu omogućava prodaja Sama Cassella te odlasci Raya Allena, Garyja Paytona i trenera Karla. Dakle, upravitelj želi obnoviti i momčad i cijelu organizaciju. Pete Sampras, po svemu sudeći, neće nastupiti na posljednjem ovosezonskom Grand Slam turniru, US Open, gdje je prošle godine i osvojio svoju rekordnu 14-tu pobjedu na Grand Slam turnirima. Taj finalni meč prošle godine s Agassijem bio je i posljednji natjecateljski meč za Samprasa. Najuspješniji tenisač u povijesti tog sporta zapravo najavljuje da bi rado otišao u igračku mirovinu, iako ima samo 32 godine. Sampras je pobijedio na sedam Wimbledona, pet U.S. Opena i dva Australian Opena.